**יום זכויות האדם הבינלאומי – 10 בדצמבר 2021**

משבר האקלים וזכויות אדם

**מורים ומורות יקרים,**

יום זכויות האדם מצוין ברחבי העולם ב-10 בדצמבר. ביום זה, בשנת 1948, התקבלה בעצרת הכללית של ארגון האו"ם ההכרזה לכל באי העולם בדבר זכויות האדם. גם בשנה זו אנו ממשיכים את הפרויקט המשותף שלנו עם המטה לחינוך אזרחי וחיים משותפים במשרד החינוך ועם מט"ח, לציון יום זכויות האדם הבינלאומי במערכת החינוך. הפעם בחרנו להתמקד בסוגיה עולמית בוערת – **משבר האקלים, ובקשר שלו לזכויות אדם.** מטרת הערכה החינוכית המצורפת היא להמחיש את החיבור שבין השניים, מתוך תפיסה שמשבר האקלים הוא האיום הגדול ביותר על זכויות אדם בעת הנוכחית.[[1]](#footnote-1)

**משבר האקלים הוא סוגיה של זכויות אדם**

משבר האקלים מוגדר כיום כאתגר הגדול ביותר לבריאות, לחיים ולביטחון של אוכלוסיית העולם. הסיכונים הולכים וגוברים עם העלייה בגודל האוכלוסייה ובשיעור האוכלוסיות הפגיעות שבה, וכן עם העלייה במספרם של התושבים החיים באזורים עירוניים צפופים, וזאת בד בבד עם לחץ גובר והולך על תשתיות חיוניות בסיסיות. השלכותיו הנרחבות של משבר האקלים על הבריאות, על החיים ועל הביטחון של האוכלוסייה בעולם, ובישראל בפרט, כוללות תפוצה רחבה יותר של מחלות ומגיפות, פגיעה בביטחון התזונתי ובאספקת מי השתייה, פגיעה כתוצאה מזיהום אוויר והתמודדות עם מזג אוויר קיצוני - מדבור, שיטפונות, גלי חום או קור, וכן השפעות נפשיות ניכרות ועוד. חלק מהשלכות אלו ניכרות כבר כיום ומשפיעות על חייהם של בני ובנות אדם מאוכלוסיות פגיעות, בישראל ובעולם.

**משבר האקלים משפיע במישרין ובעקיפין על מערך שלם של זכויות אדם**

העיסוק במשבר האקלים אינו חדש. עם זאת, הדיון בשיח הציבורי ובפרט במסגרות חינוכיות עסק לרוב בעיקר בהיבטיו המדעיים והסביבתיים. בשנים האחרונות החלו פעילים חברתיים, חוקרים ומוסדות בינלאומיים להצביע על היבטים של אי שוויון חברתי ופגיעה בזכויות אדם הנובעים כתוצאה ממשבר האקלים, תחת המושג "צדק אקלימי".

זכויות האדם הן אוניברסליות ומבוססות על הכבוד הטבוע והשווה שיש לכל בני האדם. יתר על כן, זכויות אדם הן ערובות משפטיות אוניברסליות המגנות על יחידים, קבוצות ועמים נגד פעולות ומחדלים המפריעים לחירויות ולזכויות היסודיות שלהם. ככאלה, הן מוגנות על פי החוק, וכופות חובות ואחריות ביחס לפעולות ולמחדלים, במיוחד של מדינות. אמנות זכויות אדם מחייבות ממשלות (בעיקר) ונושאי חובה נוספים (כמו למשל תעשייה ותאגידים) לכבד, לקדם ולהגן על כל זכויות האדם.

על המדינות לנקוט באמצעים הנדרשים למיתון מגמת השינוי הקיצוני, ובד בבד למנוע ולתקן את השפעותיו השליליות כדי להגן על זכויות האדם של כל האנשים, ובמיוחד אוכלוסיות פגיעות, ולהבטיח שתהיה להם יכולת נאותה להתמודד ולהתגונן מפני נזקי משבר האקלים.

**אילו זכויות אדם רלוונטיות למשבר האקלים?**

כל זכויות האדם הינן רלוונטיות להשפעות של משבר האקלים והפתרונות המוצעים לצמצומו. הבולטות ביותר הינן: הזכות לחיים, הזכות להתפתחות, הזכות למזון, הזכות למים ותברואה, הזכות לבריאות, הזכות לדיור, הזכות לחינוך, הזכות להגדרה עצמית של עמים, הזכות להשתתפות בקבלת החלטות (בנוגע למדיניות האקלים). וכמובן, הזכויות של אלה שנפגעים הכי הרבה ממשבר האקלים - זכויות הדורות הבאים.

**על הקשר בין אי שוויון לאי צדק אקלימי**

משבר האקלים מדגיש גם את סוגיית האי שוויון והפערים הכלכליים בין קבוצות שונות.[[2]](#footnote-2) מבט מפוכח על הנעשה בעולם מלמד כי דווקא אלה שתרמו הכי פחות לשינויי האקלים הקיצוניים סובלים באופן לא פרופורציונלי מנזקיו.[[3]](#footnote-3) המדינות המפותחות והעשירונים העליונים, שהם האחראים המרכזיים לפליטות גזי חממה שהביאו ליצירת המשבר, יכולים להגן על עצמם במידה הטובה ביותר מפני נזקיו; בעוד המדינות המתפתחות והעשירונים התחתונים שתרומתם למשבר קטנה באופן משמעותי הם הנפגעים העיקריים.

כבר עכשיו אנחנו עדים ועדות לכך שמשבר האקלים ותוצאותיו גורמים ישירות לפגיעה בזכויות אדם, ואין מדובר על השלכות עתידיות בלבד. צדק אקלימי מחייב שלכל בני האדם, ובמיוחד לאוכלוסיות פגיעות, תהיה גישה לסעדים יעילים שיגנו על זכויותיהם ויבטיחו כי הם יהיו המרוויחים העיקריים מפעולות אקלים. צדק אקלימי מחייב גם שכל פעולות האקלים תהיינה תואמות להסכמי זכויות האדם הקיימים וכלל ההתחייבויות באמנות השונות, וכי המדינות הפגיעות ביותר תהיינה שותפות בתהליך לפתרון המשבר.

**ומה לגבי ישראל?**

משבר האקלים איננו נושא סביבתי בלבד אלא גם סוגייה חברתית. גם בישראל, החלשים יותר נפגעים מהשלכותיו ביתר שאת כיוון שאין להם האמצעים הכלכליים הנדרשים על מנת להסתגל לשינויי האקלים: החל בקושי לשלם חשבונות חשמל להפעלת מזגן, דרך עבודת כפיים בתנאים של חום קיצוני ועד מגורים בבתים שאינם מוגנים מחום או שיטפונות. בהקשר זה מציינת ד"ר קרני קריגל שהמדינה לא מקצה די משאבים להתמודדות עם ["העוני האנרגטי"](https://www.ha-makom.co.il/post-galit-climate-crisis-effects/), ומדגישה את הצורך להתייחס למי שמתקשה להתמודד ולדאוג שכחברה נשמור על חוסן חברתי.

**אז מה ניתן לעשות?**

**ברמה העולמית:** יש לתת דגש לחובות ולאחריות של מדינות ותאגידים, שבידיהם האפשרות להשפיע על מהלכים ברמה הבינלאומית לכדי מדיניות קוהרנטית, שתבטיח את מזעור הנזקים ואת ההסתגלות לשינויי האקלים בצורה נאותה ושוויונית למען ההגנה על זכויות האדם של כלל האנשים. שיקולים של צדק אקלימי צריכים לבוא לידי ביטוי בכל פעולה אקלימית, לרבות הסכמות שהושגו בוועידת האקלים האחרונה של האו"ם בגלזגו, סקוטלנד.

**ברמה המקומית:** השפעת משבר האקלים על זכויות האדם מחייבת פעולה בין תחומית ובין מגזרית. על אף שהנושא מופיע יותר ויותר בתקשורת ובדיונים ציבוריים, אנשי ונשות המקצוע וקובעי המדיניות בתחומים הרלוונטיים עדיין אינם מודעים מספיק לחשיבותו. קובעי המדיניות במערכת השונות (בריאות, תשתיות, רווחה וכו') לא רואים בהכרח את הקשר של משבר האקלים לעבודתם ברמה היום-יומית וגם את חובתם להגן על אוכלוסיות פגיעות. לכן הצעדים הנדרשים הם הגברת המודעות, העיסוק המחקרי ומציאת הפתרונות האקלימיים מתוך פריזמה של הגנה על זכויות האדם.

**על אקלים, זכויות אדם וחינוך**

חינוך הוא גורם קריטי בטיפול בסוגיית שינויי האקלים, בהיותו [כלי מרכזי אשר יכול לעודד אנשים לשנות את עמדותיהם והתנהגותם](https://heschel.org.il/wp-content/uploads/2020/10/3-%D7%93%D7%A8%D7%9B%D7%99%D7%9D-%D7%9C%D7%97%D7%99%D7%A0%D7%95%D7%9A-%D7%9C%D7%A7%D7%99%D7%99%D7%9E%D7%95%D7%AA-%D7%A2%D7%A7%D7%A8%D7%95%D7%A0%D7%95%D7%AA-%D7%9C%D7%97%D7%99%D7%99%D7%9D-%D7%98%D7%95%D7%91%D7%99%D7%9D-%D7%91%D7%A6%D7%95%D7%95%D7%AA%D7%90-%D7%A2%D7%9C-%D7%9B%D7%93%D7%95%D7%A8-%D7%94%D7%90%D7%A8%D7%A5-%D7%93%D7%99%D7%95%D7%99%D7%93-%D7%93%D7%95%D7%A0%D7%99%D7%A5.pdf) ולקבל החלטות מושכלות. אמנת המסגרת של האו"ם לשינויי אקלים (UNFCCC)[[4]](#footnote-4) מטילה אחריות על הצדדים לאמנה בביצוע קמפיינים חינוכיים וציבוריים להעלאת מודעות למשבר האקלים, ולהבטיח שיתוף ציבור בתוכניות ובגישה למידע בנושא.

בכיתה, ניתן ללמד צעירים וצעירות על השפעותיה של ההתחממות הגלובלית וללמוד כיצד להסתגל לשינויי האקלים. הכרת העובדות באמצעות אוריינות אקלים מסייעת להפחתת החשש מהבעיה שלעתים קרובות נצבעת באופן קודר בזירה הציבורית. יתרה מזו, חשוב להעלות את המודעות של התלמידות והתלמידים לסוגיות חברתיות הקשורות במשבר האקלים, ולטפח תפיסה של צדק אקלימי. חינוך מעצים את כל האנשים, אך במיוחד מניע את התלמידים והתלמידות לפעולה.

הערכה שלפניכם.ן כוללת:

**מערך שיעור אינטראקטיבי לגילאי יסודי (ד'-ו')** – בקישור זה: <https://view.genial.ly/617e767a2451df0fd4d784a2/interactive-content>

**מערך שיעור אינטראקטיבי לכיתות העל-יסודי** – בקישור זה: <https://view.genial.ly/61878d77fd96b31043d4acc0/interactive-content->

**אנו מאחלות לכל העוסקות והעוסקים בחינוך יום זכויות אדם מוצלח ופורה!**

**הנחיות למערך שיעור אינטראקטיבי לכיתות ד'-ו'**

<https://view.genial.ly/617e767a2451df0fd4d784a2/interactive-content>

**מורות ומורים יקרים,**

**לפניכם מערך שיעור אינטראקטיבי העוסק במשבר האקלים וזכויות אדם.**

* את הרקע התיאורטי החיוני להעברת השיעור תמצאו במבוא למורה לעיל.
* המערך מיועד לכיתות הגבוהות בבית הספר היסודי (ד'-ו'), ותוכנן לשימוש בכיתה, **בהנחיית מורה ובסיוע מחשב** אישי, קבוצתי או כיתתי.
* בפינה הימנית העליונה של המערך האינטראקטיבי (בקישור) תמצאו לחצן המדגיש את כל החלקים האינטראקטיביים של המערך.

במערך שלושה חלקים:

**חלק ראשון: מידע ושאלות רקע**

בחלק זה תמצאו שאלות מבוא וסרטון שמטרתם לפתוח את השיחה על אקלים וזכויות אדם, לבדוק מה רמת הידע בכיתה בנושאים אלו ולאפשר לתלמידים.ות לשתף מהידע הכללי שלהם ולשאול שאלות.

הדיון הכיתתי מכוון להבהרת המושגים "משבר האקלים"; "זכויות אדם"; ולתחילת הדיון בדוגמא בה נתמקד בשיעור זה - צריכה עודפת של בגדים ומוצרים אחרים, התחקות אחר המסלול שלהם ולמידה אודות הקשר בין אלו למשבר האקלים ולפגיעה בזכויות אדם.

**חלק שני: מסלול הבגדים**

בחלק זה תמצאו אייקונים המתארים את המסלול שעובר מוצר (ובדוגמא שלנו - בגד) מרגע ייצורו ועד להטמנתו כפסולת.

מומלץ לעבור על כל אחת מהתחנות, לבדוק האם התלמידים מבינים את הטקסט ולאפשר לשאול שאלות או לחקור עוד ברשת ככל שהסקרנות עולה.

**חלק שלישי: מה אפשר לעשות?**

בחלק זה תמצאו ציטוטים של 4 ילדים.ות המציגים גישות שונות לפעולה מול משבר האקלים, בהינתן שמדובר בילדים צעירים. כמובן שהילדים.ות מוזמנים להעלות רעיונות נוספים. מומלץ לבקש מילד.ה לקרוא בשם אחת הדמויות ולנהל הצבעה ולאחריה דיון בו כל אחת ואחד יוכלו לנמק את עמדתם. נזכיר כי אין תשובה לא נכונה.

בנוסף, ניתן לקיים דיון ולהעלות הצעות לפרויקט אישי / כיתתי / שכבתי / בית ספרי שהתלמידות והתלמידים רוצים להתחייב אליו בהקשר של משבר האקלים ושמירה על זכויות אדם.

**המלצות והצעות נוספות:**

לקריאה קצרה נוספת על גרטה טונברג: באתר [חדשון](https://hadshon.edu.gov.il/%D7%90%D6%B5%D7%A9%D7%81%D6%B6%D7%AA-%D7%94%D7%A9%D7%A0%D7%94-%D7%A9%D7%9C-%D7%94%D7%A9%D7%91%D7%95%D7%A2%D7%95%D7%9F-%D7%98%D6%B8%D7%99%D7%99%D7%9D-%D7%94%D7%A0%D7%A2%D7%A8%D7%94-%D7%92%D7%A8/)

ניתן להפנות את התלמידים.ות לפעילות נוספת בה ניתן לחשב מהי טביעת הרגל הפחמנית של כל אחד ואחת מאיתנו: [מחשבון טביעת רגל פחמנית](https://smnh.tau.ac.il/carbonfootprint/)

עוד מומלץ למורים ולמורות להכיר את התופעה הקרויה "חרדת אקלים" ולהתחשב בכך במסגרת השיעור. קישורים לקריאה בנושא זה:  [חרדת אקלים בקרב ילדים](https://www.zavit.org.il/%D7%9E%D7%94-%D7%A2%D7%95%D7%A9%D7%99%D7%9D-%D7%9B%D7%A9%D7%94%D7%99%D7%9C%D7%93%D7%99%D7%9D-%D7%9E%D7%A4%D7%97%D7%93%D7%99%D7%9D-%D7%9E%D7%9E%D7%A9%D7%91%D7%A8-%D7%94%D7%90%D7%A7%D7%9C%D7%99%D7%9D/), [כך נדבר עם ילדינו על חרדת האקלים](https://www.reshet-yeruka.net/talk-to-kids-about-climate/)

**בברכת יום זכויות האדם פורה ומועיל.**

**הנחיות למערך שיעור אינטראקטיבי לכיתות ז'-ט' / י'-י"ב**

<https://view.genial.ly/61878d77fd96b31043d4acc0/interactive-content->

**מורות ומורים יקרים**,

**לפניכם מערך שיעור אינטראקטיבי העוסק במשבר האקלים וזכויות אדם.**

* את הרקע התיאורטי החיוני להעברת השיעור תמצאו במבוא למורה לעיל.
* המערך מיועד לכיתות על יסודי (חטיבת ביניים וחטיבה עליונה), ותוכנן לשימוש בכיתה, **בהנחיית מורה ובסיוע מחשב** אישי, קבוצתי או כיתתי.
* בפינה הימנית העליונה של המערך האינטראקטיבי (בקישור) תמצאו לחצן המדגיש את כל החלקים האינטראקטיביים של המערך.

המערך כולל ארבעה חלקים:

**חלק ראשון: משבר האקלים כבר כאן**

בחלק זה חמישה מקורות מידע על משבר האקלים, בעולם ובישראל. המלצתנו היא לאפשר לתלמידים ולתלמידות לקרוא ולצפות בסרטונים באופן עצמאי.

**חלק שני: אי צדק אקלימי**

פרק זה מציג את מודל "כוסית השמפניה", המתאר את האופן שבו חלקים באוכלוסייה אחראים באופן לא שוויוני על היווצרות המשבר, וביחס בלתי שוויוני הפוך סובלות ממנו. חלק זה מומלץ לקיים כדיון כיתתי שבו יוסברו הנתונים המוצגים במודל, על מנת לתווך לתלמידים/ות את הקשר בין אי-השוויון שהוא ממחיש לבין העיסוק בזכויות אדם (בחלק הבא).

**חלק שלישי: משבר האקלים וזכויות אדם - פעילות בקבוצות**

בחלק זה של המערך מומלץ לחלק את הכיתה לקבוצות. כל קבוצה תעיין באירועי האקלים המצוינים על מפת העולם, ותבחר אירוע אחד שבו תעמיק ותענה על השאלות לגביו. לאחר מכן, הקבוצות יציגו את תשובותיהן במליאה.

**סיכום: איך אפשר לפעול?**

בחלק האחרון מוצעות שאלות לדיון מסכם בכיתה. בדיון זה מומלץ להתייחס גם למצבם הרגשי של התלמידים, היות שמשבר האקלים עלול לעורר חרדה ותחושות קשות בקרב חלק מבני הנוער.

**בברכת יום זכויות האדם מועיל ופורה.**

1. <https://www.ted.com/talks/mary_robinson_why_climate_change_is_a_threat_to_human_rights/transcript?language=he#t-1245806> [↑](#footnote-ref-1)
2. <https://www.haaretz.co.il/nature/climate/.premium-1.10088724> [↑](#footnote-ref-2)
3. <https://twitter.com/healthkaty/status/1321051955133882371> [↑](#footnote-ref-3)
4. <https://www.un.org/en/climatechange/climate-solutions/education-key-addressing-climate-change> [↑](#footnote-ref-4)